Tahir verdien beter as dítImran Tahir het in die eerste boulbeurt van die Proteas se WB-veldtog van Jonny Bairstow ontslae geraak. Foto: Facebook. Volgens oorlewering het Imran Tahir destyds tydens ’n klubkrieketwedstryd in Engeland só aan’t hol gegaan tydens sy gebruiklike paaltjiefeesviering dat hy skoon oor die grens gehardloop en bietjie in die Britse strate verdwaal het. Sy spanmaats het ’n soektog van stapel gestuur en ’n ietwat verdwaasde Tahir is terug na die kolfblad begelei. Meer as 25 spanne, 105 eendagwedstryde vir die Proteas en 249 T20-kragmetings (oor die hele wêreld) later, en die 40-jarige Tahir se passie en amperse kinderjolyt wanneer hy ’n paaltjie neem, is so te sê onveranderd. Die bybreekbouler is een van die voorste kitsboulers van die hedendaagse era en die Proteas kan hul sterre dank dat dié Pakistanse boorling destyds sy Suid-Afrikaanse vrou gedurende die o. 19-Wêreldbekertoernooi ontmoet het. Die oudste speler by vanjaar se Wêreldbekertoernooi is nie net die Proteas se voorste paaltjievraat nie, maar ook die enigste speler in Suid-Afrikaanse kleure (buiten Rassie van der Dussen en Chris Morris) wat darem lus lyk om vir sy land te speel. Sy 10 paaltjies word teen ’n gemiddeld van 27.90 geneem en hy staan slegs 4.89 lopies per boulbeurt af. Net Morris (nege paaltjies teen 25.77) kom naby hom, terwyl Kagiso Rabada sonder enige oemf by vanjaar se toernooi is. Die 24-jarige sneltrein kon nog net ses paaltjies in die toernooi neem teen ’n gemiddeld van amper 51 lopies per paaltjie. Glad nie goed genoeg vir Suid-Afrika se hoofaanvalswapen nie. Tahir het vroeër die week op Lord’s eers van Fakhar Zaman ontslae geraak en toe ’n briljante vangskoot van sy eie boulwerk benut om vir Imam-ul-Haq terug na die kleedkamer te stuur. Sy 2/41 (die beste van al die SA boulers) kon egter nie verhoed dat Pakistan 308 lopies in hul toegelate 50 boulbeurte aanteken nie. As die Proteas net die geesdrif en trots van vyf Imran Tahirs gehad het, sou hulle waarskynlik ernstige aanspraakmakers gewees het om met die silwerware huiswaarts te keer. Maar nou, ná die naweek se finale groepwedstryd teen Australië, is hulle op pad terug na Suid-Afrika. Waar hulle waarskynlik allesbehalwe ’n heldeontvangs by die OR Tambo-lughawe sal kry. En Imran Tahir verdien dít nie.